CELEX: 32012R0697
Language: bg
Date: 2012-07-25 00:00:00
Title: Регламент за изпълнение (ЕС) № 697/2012 на Комисията от 25 юли 2012 година относно класирането на някои стоки в Комбинираната номенклатура

31.7.2012   
            
            
               BG
            
            
               Официален вестник на Европейския съюз
            
            
               L 203/32
            
         РЕГЛАМЕНТ ЗА ИЗПЪЛНЕНИЕ (ЕС) № 697/2012 НА КОМИСИЯТА
   от 25 юли 2012 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, касаещи търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.
            
         
               (4)
            
            
               Уместно е да се предвиди обвързващата тарифна информация, която е издадена от митническите органи на държавите членки във връзка с класирането на стоки в Комбинираната номенклатура, но която не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
   Член 2
   Обвързващата тарифна информация, издадена от митническите органи на държавите членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 юли 2012 година.
      
         
            За Комисията, от името на председателя,
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  ОВ L 302, 19.10.1992 г., стр. 1.
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Изделие (така нареченият „трансформаторен модул“ с конектор RJ 45) със свързващи изводи в кожух с размери приблизително 2 × 1,5 × 1,5 cm.
                  Изделието включва печатна платка, оборудвана с четири трансформатора, кондензатор и четири съпротивления. То включва също така два светодиода, които не са свързани с другите елементи.
                  Изделието е предназначено специално за Етернет 10/100 BASE-T и е за монтаж върху печатна платка с цел свързване на устройства в рамките на локална мрежа за предаване и приемане на сигнал.
                  То също така осигурява галванично разделяне и защита на сигнала от свръхнапрежение и синфазен шум.
               
               
                  8517 70 90
               
               
                  Класирането се определя от общи правила 1 и 6 за тълкуването на Комбинираната номенклатура, от забележка 2, буква б) към раздел XVI и от текста на кодове по КН 8517, 8517 70 и 8517 70 90.
                  В допълнение на конектора изделието съдържа няколко различни електрически елемента. Освен това то изпълнява също така няколко различни електрически функции в допълнение на осъществяването на връзки към или в електрическите вериги, такива като галванично разделяне и защита срещу свръхнапрежение и синфазен шум. Тези елементи са еднакво важни, тъй като всички заедно допринасят за техническите изисквания за установяването на връзка посредством етернет мрежа.
                  Вследствие на това е изключено класиране в позиция 8536 като конектор.
                  Тъй като изделието се използва в апарати за комуникация по жична мрежа, трябва да се класира в код по КН 8517 70 90 като част от апарати за комуникации по жична или безжична мрежа.